गणेश गृहजिल्लामा सम्मानित 
नवौं फाल्गुनन्द गोल्डकप फुटबलका अवसरमा राष्ट्रिय टोलीबाट खेल्ने पाँचथरका पहिलो फुटबल खेलाडी गणेश लावती शुक्रबार सम्मानित भएका छन् । फिदिम स्पोर्टिङ क्लबबाट उनले सम्मानस्वरुप मोटरसाइकल पाए । 
पाँचथर — नवौं फाल्गुनन्द गोल्डकप फुटबलका अवसरमा राष्ट्रिय टोलीबाट खेल्ने पाँचथरका पहिलो फुटबल खेलाडी गणेश लावती शुक्रबार सम्मानित भएका छन् । फिदिम स्पोर्टिङ क्लबबाट उनले सम्मानस्वरुप मोटरसाइकल पाए । १६ औं राष्ट्रिय विभूति महागुरु फाल्गुनन्दको स्मृतिमा आयोजित प्रतियोगिताको सेमिफाइनल खेलको मध्यान्तरमा उनलाई सम्मानित गरिएको हो । पाँचथरको कुम्मायक गाउँपालिका–१ याशोकका गणेशले गत वर्षसम्म घरेलु फुटबल नेपाल एपीएफ क्लबबाट खेल्थे । हाल एपीएफ क्लबका सहायक प्रशिक्षक रहेका उनले फिदिम स्पोर्टिङ क्लबबाट २०५३ सालमा खेलजीवन सुरु गरेका थिए । उनी फुटबलको राष्ट्रिय टोलीमा पर्ने जिल्लाका पहिलो खेलाडी हुन् । सम्मानपछि मोटरसाइकलबाट उनले फिदिम मावि मैदानमा दुई फन्को लगाए । एपीएफमा १७ वर्षदेखि आबद्ध गणेशले राष्ट्रिय स्तरका ए डिभिजन लिगका दर्जनौं खेल खेलेका छन् । उनले राष्ट्रिय स्तरका तीनवटा प्रतियोगितामा सर्वोत्कृष्ट भएर तीनवटै मोटरसाइकल पनि जितेका थिए । फिदिम स्पोर्टिङ क्लबबाटै फुटबल खेलेका उनी जिल्ला, क्षेत्रीयस्तर हुँदै ए डिभिजन क्लबमा आबद्ध भएका थिए । सुरुमा उनी फ्रेन्ड्स क्लब ललितपुरसँग अनुबन्धित भए । २०५९ सालमा गणेशले फ्रेन्ड्ससँग व्यावसायिक अनुबन्धन गरेका थिए । उनले छैटौं आहा गोल्डकप २०६४, १७ औं बुढासुब्बा गोल्डकप र विराट गोल्डकपमा सर्वोत्कृष्ट खेलाडी भएर मोटरसाइकल पुरस्कार जितेका थिए । घरेलु फुटबलमा उनले ६५ गोल गरेको उनले बताए । गणेशले राष्ट्रिय टोलीबाट विभिन्न प्रतियोगितामा पाकिस्तान, फिलिपिन्स र कम्बोडियाविरुद्ध खेलेका थिए ।